
   Raport Comun 
asupra 
proiectului de Lege pentru completarea art.256 din Legea nr.571/2003 privind Codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru buget, finanţe şi bănci, au fost sesizate spre dezbatere, în fond, cu proiectul de Lege pentru completarea art. 256 din Legea nr.571/2003 privind Codul fiscal, transmis cu adresa nr. PL.x  99 din 4 mai 2012.

Conform dispoziţiilor art. 75 din Constituţia României, republicată, şi ale art. 92 alin. (9) pct. l din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege, în şedinţa din 23 aprilie 2012, urmare a depăşirii termenului de adoptare, potrivit art.75 alin.(2) teza a IlI - a din Constituţia României republicată.

Consiliul Legislativ a avizat favorabil proiectul de lege, prin avizul nr. 1152 din 2 noiembrie 2011.

Guvernul, prin punctul de vedere transmis, cu adresa nr. 45 din 13 ianuarie 2012, nu susţine adoptarea acestei iniţiative legislative.
Comisia pentru politică economică, reformă şi privatizare a avizat negativ iniţiativa legislativă.
Proiectul de lege are ca obiect de reglementare completarea art. 256 din Legea nr.571/2003 privind Codul fiscal, în sensul ca impozitul pe terenurile agricole arendate de proprietari, persoane fizice, să fie suportate de arendaş.

            În conformitate cu prevederile art. 61 şi art. 63 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci şi Comisia juridică, de disciplină şi imunităţi au examinat proiectul de lege sus menţionat, în şedinţe separate. Membrii Comisiei pentru buget, finanţe şi bănci au examinat proiectul de lege, în şedinţa din 4 iulie 2012. Membrii Comisiei juridice, de disciplină şi imunităţi au dezbătut iniţiativa legislativă în şedinţa din 28 august 2012.

          La lucrările celor două Comisii au participat, în calitate de invitaţi, din partea Ministerului Finanţelor Publice, domnul Gheorghe Gherghina, secretar de stat şi domnul Marinescu Gheorghe, şef serviciu.

Din numărul total de 22 membri ai Comisiei juridice, de disciplină şi imunităţi au participat la dezbateri 18 deputaţi. Din numărul total de 33 membri ai Comisiei pentru buget, finanţe şi bănci, au participat la dezbateri 23 de deputaţi.

În urma examinării iniţiativei legislative şi a opiniilor exprimate de către membrii celor două Comisii şi de către invitaţi, s-a hotărât, cu majoritate de voturi, respingerea proiectului de lege pentru completarea art. 256 din Legea nr.571/2003 privind Codul fiscal, deoarece în cazul în care impozitul pe teren ar fi datorat de către arendaş, această măsură ar fi greu de administrat, pentru că ar trebui ţinută o dublă evidenţă fiscală, atât pe numele arendaşului cât şi pe numele proprietarului de drept a terenurilor respective, ceea ce ar conduce la costuri suplimentare din partea autorităţilor administraţiei publice locale privind stabilirea, încasarea şi urmărirea impozitului pe teren. Totodată, impozitul pe teren datorat de persoanele fizice pentru terenurile arendate nu constituie o dublă impozitare, întrucât diferă materia supusă impozitului, respectiv terenul agricol, pe de o parte şi veniturile obţinute din arendă, pe de altă parte.

În raport cu obiectul şi conţinutul său, proiectul de lege face parte din categoria legilor ordinare.

